b'\n_START_ARTICLE_\nVojna prve koalicije\n_START_PARAGRAPH_\nPrva koalicija (1793-1797) je voja\xc5\xa1ka zveza ve\xc4\x8d evropskih de\xc5\xbeel, ki so organizirale prvo ve\xc4\x8dje sodelovanje v boju proti revolucionarni Francoski prvi republiki._NEWLINE_Po zadanem cilju Narodnega zbora o izvozu revolucije, usmrtitvi francoskega kralja Ludvika XVI. januarja 1793 in odprtju reke Schelde za plovbo se je oblikovala voja\xc5\xa1ka koalicija, v kateri so sodelovale Avstrijska Nizozemska, Habsbur\xc5\xa1ka monarhija znotraj Svetorimskega cesarstva, Neapelj, Prusija, Sardinija, \xc5\xa0panija in Velika Britanija._NEWLINE_Te sile so pri\xc4\x8dele z vrsto napadov na Francijo po kopnem in morju. Prusija in Avstrija sta vpadli z ozemlja Avstrijske Nizozemske in Rena, Velika Britanija je podprla upore v provincialni Franciji in se pripravljala za obleganje Toulona. Francija je po porazu v bitki pri Neerwindnu 18. marca 1793 in notranjih vstajah (vend\xc3\xa9ejska vstaja) odgovorila z ekstremnimi ukrepi. Preko Odbora za javno varnost, oblikovanega 6. aprila, je z mno\xc5\xbei\xc4\x8dnim vpoklicem ali splo\xc5\xa1no mobilizacijo (fr. lev\xc3\xa9e en masse) rekrutirala vse potencialne vojake od 18-ega do 25-ega leta, z njimi izvedla protinapad in zasedla ozemlje Avstrijske Nizozemske, kjer je v maju 1795 ustanovila satelitsko Batavsko republiko. S prvim mirovnim sporazumom v Baslu je pridobila prusko Porenje, medtem ko je \xc5\xa0panija dosegla lo\xc4\x8den sporazum (drugi Baselski mir). Francozi so nadaljevali z na\xc4\x8drtom zavojevanja ozemlja Nem\xc4\x8dije in severne Italije._NEWLINE_Severno od Alp je nadvojvod Karl Avstrijski vzpostavil razmerje mo\xc4\x8di (1796), vendar je francoski general Napoleon Bonaparte nadaljeval z napadi proti Sardiniji in Avstriji v smeri severne Italije (1796-1797), skozi Padsko dolino. Bojni pohod je dosegel vi\xc5\xa1ek s podpisom premirja v Leobnu in Campoformijskim mirom oktobra 1797. Prva koalicija je razpadla, ostala je le Velika Britanija, ki se je s Francijo borila v glavnem na morju.'